ការសម្ភាសរបស់អ្នកមីង សុខ​ ស៊ីនឿន

*ក៖ អ្នកសម្ភាស​ឈ្មោះ ហេង សុវណ្ណនរិន្ទ ខ៖ អ្នកត្រូវគេសម្ភាស​ឈ្មោះសុខ​ ស៊ីនឿន*

***ពត៌មានសង្ខេបរបស់អ្នកមីងសុខ​ ស៊ីនឿន***

*សព្វថ្ងៃនេះអ្នកមីងសុខ​ ស៊ីនឿនមានអាយុ៥១ឆ្នាំ ហើយគាត់មានបងប្អូនចំនួន៧នាក់ហើយគាត់ជាកូនទី៣ក្នុងគ្រួសាររបស់គាត់។ គាត់មិនសូវបានចងចាំមុខអ្នកម្តាយរបស់គាត់ទេដោយសារតែម្តាយរបស់គាត់ស្លាប់ក្នុងសម័យប៉ុល ពតពេលដែលគាត់នៅតូច។ នៅសម័យប៉ុល ពតបានបាត់បង់បងប្អូនអស់៣នាក់ ហើយនិងអ្នកម្តាយរបស់គាត់ ក្រោយពីប៉ុល ពតមកគាត់ត្រូវរស់នៅយ៉ាងលំបាកវេទនាដើរស៊ីឈ្នួលគេដើម្បីបានបាយហូបចិញ្ចឹមជីវិត។*

ក៖ បាទ! ជាដំបូងខ្ញុំសូមថ្លែងអំណរគុណដល់មីងដែលបានឲ្យខ្ញុំសម្ភាសន៍​ប្រវត្តិរបស់
មីង ហើយការសម្ភាសហ្នឹងត្រូវបានរៀបចំ ដោយសាកលវិទ្យាល័យមួយដែលមានឈ្មោះថាព្រីហាំយ៉ង់ដែលនៅឯសហរដ្ឋអាមេរិក។ បាទ! គោលបំណងរបស់សាកលវិទ្យា​ល័យ គឺចង់សម្ភាស​ប្រវត្តិប្រជាជនខ្មែរ ដើម្បីរក្សារទុកប្រវត្តិប្រជាជនខ្មែរដើម្បីឲ្យ
កូនចៅជំនាន់ក្រោយរបស់មីងអាចស្គាល់ពីប្រវត្តិរបស់ជីដូនជីតាហើយរៀនអំពីប្រវត្តិ របស់ពួកគាត់ណាមីង។ បាទ! ហើយចឹងនៅពេលដែលខ្ញុំសម្ភាស​មីងចប់​ខ្ញុំនឹងដាក់ការសម្ភាស​របស់មីងហ្នឹងនៅក្នុងវេបសាយរបស់សាលាដែលមានឈ្មោះថា [www. cambo dia oralhistory.byu.edu](http://www.cambodiaoralhistory.byu.edu) ណាមីង។ ចឹងតើមីងយល់ព្រមឲ្យខ្ញុំដាក់សម្ភាស​​របស់មីងចូលទៅក្នុងវេបសាយរបស់សាលាទេមីង?
ខ៖ ព្រម!

ក៖ បាទ! សម្រាប់ថ្ងៃខែដែលខ្ញុំសម្ភាស​មីងនេះគឺ នៅថ្ងៃទី១៦ ខែតុលា ឆ្នាំ២០២០។ ហើយការសម្ភាស​នេះត្រូវបានធ្វើឡើងនៅភូមិចុងឃ្មៀស សង្កត់ចុងឃ្មៀស ស្រុកសៀម​រាប ខេត្តសៀមរាបណាមីង។ ហើយខ្ញុំជាអ្នកសម្ភាស​ឈ្មោះ ហេង សុវណ្ណនរិន្ទ អញ្ចឹងខ្ញុំចង់សួរថាតើមីងមានឈ្មោះពេញឈ្មោះអ្វីដែរមីង?

ខ៖ ខ្ញុំឈ្មោះសុខ ស៊ីនឿន។

ក៖ ចុះអ្នកមីងមានឈ្មោះហៅក្រៅទេអ្នកមីង?

ខ៖ ហៅនឿនហ្នឹងឯងដែរ។

ក៖ អត់មានអីផ្សេងទៀតទេ?

ខ៖ ចាស!

ក៖ ហើយឆ្នាំនេះមីងមានអាយុប៉ុន្មានហើយមីង?

ខ៖ ខ្ញុំមានអាយុ៥១ឆ្នាំហើយ។

ក៖ ចុះមីងចាំថ្ងៃខែឆ្នាំកំណើតមីងបានទេ?

ខ៖ ចាំបាន។

ក៖ ថ្ងៃណាដែរអ្នកមីង?

ខ៖ ខ្ញុំឆ្នាំកុរហើយខ្ញុំកើតខែមាឃ មាឃធំណា កើតខែមាឃធំហើយថ្ងៃអង្គារ។

ក៖ ចុះថ្ងៃបារាំងមីងចាំអត់មីង?

ខ៖ ខ្ញុំអត់ចាំផង។

ក៖ ចុះអ្នកមីងមានស្រុកកំណើតនៅឯណាដែរអ្នកមីង?

ខ៖ នៅស្រុកមុខកំពូល នៅព្រែកតាគង់។

ក៖ នៅខេត្តកណ្តាលមែនទេមីង?

ខ៖ ចាសៗ!

ក៖ ចុះអ្នកមីងមកនៅសៀមរាបនេះប៉ុន្មានឆ្នាំហើយអ្នកមីង?

ខ៖ ខ្ញុំមកនៅតាំងពីវៀតណាមវាយដាច់។

ក៖ ចុះហេតុអីអ្នកមីងមកនៅសៀមរាបដែរអ្នកមីង?

ខ៖ ខ្ញុំនៅជំនាន់អាពតត្រូវម៉ែឪខ្ញុំស្លាប់នឹងដាច់ពោះ ហើយបងខ្ញុំវាស្លាប់ដាច់ពោះអត់ហើយខ្ញុំនៅជាមួយប៉ាខ្ញុំទៅប៉ាខ្ញុំគាត់មានប្រពន្ធចុងមកនៅនេះឯង។

ក៖ អញ្ចឹងមានន័យថាកាលពីសម័យប៉ុលពតអ្នកមីងជម្លៀស ពីខេត្តកណ្តាលមកសៀរាប?

 ខ៖ អត់ទេខ្ញុំ។ គេ​ជម្លៀសខ្ញុំពីខេត្តកណ្តាលទៅនៅពោធិ៍សាត់​បានខ្ញុំចេញពីពោធិ៍សាត់ទៅនៅថ្មស​ ទៅដល់កន្លែងហ្នឹងម៉ែឪខ្ញុំស្លាប់អស់ហើយ ថ្មស​យើងពោធិ៍សាត់នេះ ទៅដល់កន្លែងហ្នឹង ម៉ែខ្ញុំនិងបងខ្ញុំបានអត់អីហូបដកផ្សិតហូបទៅពុលស្លាប់អស់បង ២នាក់ហើយបន្ទាប់មកបានម៉ែខ្ញុំអស់៣នាក់។ ខ្ញុំនៅបងប្អូន៣នាក់ទាំងខ្ញុំតែបងខ្ញុំ ទៅកងចល័តអស់២នាក់ ហើយនៅតែខ្ញុំម្នាក់ឯងជាមួយប៉ាខ្ញុំទៅ គេឲ្យខ្ញុំកើបអាចម៍គោកាប់ ​អន្ទាងខែត្រអីចឹងណាទៅខ្ញុំអត់មានអីហូបទេ។ ខ្ញុំដើររើសពទ្រារើសអីហូបក្រោមដើមកន្លែងដែរកើបអាចម៍គោហ្នឹងឯង ខ្ញុំពិបាកពេកគេឲ្យខ្ញុំចុះមកនៅទន្លេ ចុះមកនៅទន្ល ខាងពោធិ៍សាត់ឲ្យប៉ាខ្ញុំរកត្រីទៅខ្ញុំបានហូបត្រីហ្នឹងឯងជំនួសបាយ តែខ្ញុំកាលខ្ញុំនៅថ្មសហ្នឹងខ្ញុំអត់មានកម្លាំងទេ។ ខ្ញុំអត់ចេះដើរទេខ្ញុំវាខ្ញុំខ្វិន ខ្ញុំខ្វិនទៅខ្ញុំអត់ដើររួចទេ បងខ្ញុំ ស្លាប់អស់ហើយបានគឲ្យប៉ាខ្ញុំទៅទន្លេ​បានខ្ញុំមានត្រីមានអីហូបទៅខ្ញុំដើរបាន ដើរបានខ្ញុំនៅជាមួយប៉ារហូតបែកបងបែកខ្ញុំទាំងអស់ ដល់ពេលមួយជំនាន់ហ្នឹង។ វាខ្ញុំរាល់​ភ្លេចខ្លះអស់ហើយ រៀងមួយជំនាន់ហ្នឹងដូចគេព្រលែងគោព្រលែងក្របីអីឲ្យដើរចឹងទៅយើងបានអង្ករបានអីហូបទៅណាហើយទៅបានខ្ញុំបានជួបជុំបងប្អូន វៀតណាមវាយដាច់​មក ខ្ញុំមកចុងឃ្មៀសហ្នឹងរហូតដល់ឥឡូវ​ខ្ញុំទៅស្រុកវិញ អត់បានព្រោះអីខ្ញុំអត់មានម៉ែមានបងប្អូន។ ខ្ញុំមានតែប៉ាខ្ញុំឥឡូវប៉ាខ្ញុំស្លាប់ទៅទៀតខ្ញុំនៅនេះ២-៣នាក់បងប្អូន បងខ្ញុំ​នៅភ្នំគូលែនមូយបងប្រុស បងស្រីខ្ញុំគាត់នៅខក្រាញ់នៅជាមួយកូនខ្ញុំមកនៅនេះ ម្នាក់ឯង ជាមួយនឹងកូន។ ខ្ញុំអត់មានអ្នកណាទីពឹងទៀតទេមានតែនៅជាមួយកូនប៉ុណ្ណឹងឯង។

ក៖ ចុះអ្នកមីងមានបងប្អូនប៉ុន្មាននាក់ដែរ មីងទាំងអ្នកស្លាប់ និង អ្នកនៅរស់ឥឡូវណា?

ខ៖ ខ្ញុំមានបងប្អូន៧នាក់។

ក៖ ចុះអ្នកមីងជាកូនទីប៉ុន្មានដែរអ្នកមីង?

ខ៖ ខ្ញុំកូនទី៧​ខ្ញុំពៅគេ។

ក៖ ចុះអ្នកមីងអាចរៀបរាប់ឈ្មោះបងប្អូនទាំងអស់របស់អ្នកមីងបានទេពីបងគេដល់អ្នកមីងណា?

ខ៖ ចាស! បងខ្ញុំឈ្មោះ ឈ្មោះបងយ៉ាន បងយ៉ានបងគេគាត់ស្លាប់នៅជំនាន់អាពតគាត់ឃ្លានពេក គាត់ទៅលួចទឹកត្នោតគេហូបទៅគេអាករគាត់ និង ធាងត្នោត​ដល់ពេលជិត
ភ្លឺបានគាត់វារទៅដល់ផ្ទះ វារទៅដល់កន្លែងដែលគាត់នៅហើយ​ គេឃើញហើយគេវាយគាត់ស្លាប់បាត់ទៅជំនាន់អាពតហ្នឹង។ ហើយបងខ្ញុំទី២គឺបងណៃគាត់ធ្វើទាហានជំនាន់
លន់នល់ដល់ពេលដែលអាពតវាចូលដល់ភ្នំពេញហ្នឹង។ គាត់ដោះខោអាវក្រវ៉ាត់ចោលមិនដឹងបាត់បងខ្ញុំទៅខាងណាទេ រហូតដល់ឥឡូវ មិនដឹងគាត់ស្លាប់ឬរស់ទេបងណៃសុខ ស៊ីណៃ ហើយបងខ្ញុំស្រីទៀតបងឡូនគាត់ហូបផ្សិតពុលគាត់ស្លាប់បាត់ទៅឈ្មោះបងនួនមួយទៀតគាត់ស្លាប់បាត់ដែរហ្នឹង ពុលផ្សិតស្លាប់ជំនាន់អាពត ហើយនិងម៉ែខ្ញុំស្លាប់៣នាក់ហ្នឹងជំនាន់អាពតបានខ្ញុំនៅសល់តែខ្ញុំ សល់តែខ្ញុំ និង បងខ្ញុំ សុខ ស៊ី​ភ័ណ្ឌ បន្ទាប់ពីសុខ ស៊ីភ័ណ្ឌ ទៅបាននៅសល់បងប្រុសខ្ញុំសុខ ស៊ីនី ហើយនិង​ខ្ញុំ សុខ ស៊ី​នឿនពៅគេ។

ក៖ ចុះអ្នកមីងមានចងចាំសាច់រឿងអ្វីខ្លះកាលពីក្មេងៗថាអ្នកមីងធ្លាប់ធ្វើអ្វីខ្លះជាមួយបងប្អូន​អនុស្សាវរីយ៍ជាមួយបងប្អូយ៉ាងម៉េចដែរខ្លះចឹងអ្នកមីង?

ខ៖ ចាស! ខ្ញុំអត់មានម៉ែហើយខ្ញុំអត់មានប៉ាទេ។ ខ្ញុំដើររស់នៅនឹងគេ ខ្ញុំរស់នៅនឹងគេដូចរបៀបដូចបញ្ញើរក្អែកចឹងសុំតែមួយបាយគេហូបសូម្បីតែខោអាវក៏អត់មានស្លៀកពាក់
ដែរ។ មួយជំនាន់នោះអត់មានខោអាវជជុះចឹងទេ ទម្រាំតែគេឲ្យខោអាវខ្ញុំមួយកំប៉្លេៗខ្ញុំធ្វើការឲ្យគេខ្ញុំដុសឆ្នាំងបបរលាងចានបោសផ្ទះឲ្យគេទៅគេឲ្យខោអាវខ្ញុំស្លៀកពាក់ គេឲ្យ​ខ្ញុំហូប។ ខ្ញុំរស់នៅជាមួយនិងគេទម្រាំតែខ្ញុំធំដឹងក្តីខ្ញុំមានការលំបាកច្រើនប៉ាខ្ញុំគាត់មានប្រពន្ធចុងគាត់យកខ្ញុំទៅបម្រើកូនគេបម្រើប្រពន្ធចុង។ ខ្ញុំពិបាកណាស់ខ្ញុំអត់បា រៀន​ទេ ខ្ញុំរៀនអត់ចូលគេឲ្យខ្ញុំរៀនដែរ តែខ្ញុំរៀនអត់ចូលទេព្រោះតែខ្ញុំពិបាកពេក ខ្ញុំនៅបម្រើគេម៉ោង៤ខ្ញុំងើបខ្ញុំដាំទឹកតែ ខ្ញុំដាំបបរខ្ញុំរៀបបាយរៀបបបរឲ្យគេហូបហើយ លាងចានលាងអីហើយបានខ្ញុំមានពេលទំនេរទៅរៀនដល់ហើយខ្ញុំរៀនអត់ចេះទេ រហូតដល់ប៉ាខ្ញុំ។ គាត់ស្លាប់ទៅបានខ្ញុំនៅជាមួយបងខ្ញុំនៅសៀមរាបនេះម្តងទៀត រស់នៅសៀម រាប​នេះម្តងទៀតទៅ​ បានខ្ញុំបានប្តីបានអីទៅបានខ្ញុំមានកូនខ្ញុំនឹងធឹងនៅក្នុងគ្រួសារខ្ញុំ។ កាលពីដើមមកខ្ញុំអត់មានទាន់មានគ្រួសារខ្ញុំរស់នៅតែនឹងគេ ខ្ញុំដូរលាងចានឆ្នាំងឲ្យគេទៅ បោកខោអាវឲ្យគេទៅសុំតែមួយបាយគេហូប បានខោអាវស្លៀកពាក់គេឲ្យ១កំប៉្លេ ២កំប៉្លេមកបាន។ ខ្ញុំមានខោអាវស្លៀកពាក់នឹងគេខ្ញុំមិនដែលមានខោអាវថ្មីទេ ទាល់តែគេឲ្យបានខ្ញុំមានខោអាវថ្មីស្លៀកនឹងគេ។ ជីវិតខ្ញុំកម្សត់តាំងពីតូចមកមិនដែលស្គាល់មុខម៉ែទេ។ ម៉ែខ្ញុំស្លាប់ជំនាន់អាពតក៏ខ្ញុំអត់ទាន់ស្គាល់មុខគាត់ច្បាស់ស្រួលបួលទេ។ ខ្ញុំភ្លេចខ្ញុំភ្លេចមុខម៉ែខ្ញុំខ្ញុំចាំតែប៉ាខ្ញុំ។

ក៖ ចុះម្តាយអ្នកមីងមានឈ្មោះអ្វីដែរមីង? ចាំឈ្មោះគាត់បានទេ?

ខ៖ ម៉ែខ្ញុំឈ្មោះអ៊ុច។

ក៖ ចុះឪពុករបស់អ្នកមីឈ្មោះអ្វីដែរអ្នកមីង?

ខ៖ ប៉ាខ្ញុំឈ្មោះឈន។

ក៖ ចុះឪពុកម្តាយរបស់អ្នកមីងមានស្រុកកំណើតនៅឯណាដែរអ្នកមីងដឹងទេ?

ខ៖ ម៉ែខ្ញុំនៅភ្នំពេញហ្នឹងឯងនៅព្រែកតាគង់ ប៉ាខ្ញុំគាត់នៅឯណាអត់ដឹង ខ្ញុំអត់ដឹងស្រុកកំណើតប៉ាខ្ញុំនៅឯណា។

ក៖ ចុះម្តាយរបស់អ្នកមីគាត់ជាមនុស្សបែបណាដែរ? គាត់កាចឬស្លូតដែរកាលអ្នកមីងនៅក្មេង។

ខ៖ ម៉ែខ្ញុំគាត់កាច ម៉ែខ្ញុំគាត់កាចទៅតែប៉ាខ្ញុំគាត់ធ្វើបាបម៉ែខ្ញុំគាត់ដើរចោលម៉ែខ្ញុំរហូត

គាត់ធ្វើទាហានគាត់ដើរចោលម៉ែខ្ញុំ។ ម៉ែខ្ញុំគាត់កើតអូសដោះមួយចំហៀងទៅគាត់អត់មានទឹកដោះឲ្យខ្ញុំម៉ឹមទេខ្ញុំបៅតែទឹកបបរ។ បងខ្ញុំទៅធ្វើការទៅបានលុយទិញទឹកដោះ
ទិញអីឲ្យខ្ញុំបៅ។

ក៖ ចុះកាលដែលម្តាយអ្នកមីងនៅរស់ហ្នឹង គាត់ប្រកបការងារអ្វីដែរដើម្បីចិញ្ចឹមជិវិត
អ្នកមីងដឹងទេ?

ខ៖ គាត់អត់ទៅណាផងគាត់ធ្វើមេផ្ទះ។

ក៖ ចុះឪពុកអ្នកមីងគាត់ជាមនុស្សបែបណាដែរ? គាត់កាចឬស្លូតដែរមីង?

ខ៖ ប៉ាខ្ញុំគាត់កាចដែរគាត់ធ្លាប់ធ្វើទាហ៊ាន។ គាត់មានស្រីច្រើនណាស់ដើរចោលម៉ែខ្ញុំ
បាត់ៗ។

ក៖ បាទ! ចុះឪពុកអ្នកមីងធ្វើតែទាហានមូយមុខទេឬធ្វើការងារអីផ្សេងទៀត?

ខ៖ គាត់ធ្វើតែទាហានដល់ពេលគាត់ឈប់ធ្វើទាហានទៅ គាត់នៅចេញពីជំនាន់ប៉ុល
ពតមកវិញគាត់ធ្វើប្រជាជននៅរាយមងរាយអីនៅរកត្រីរកអី។

ក៖ ចុះឪពុកម្តាយអ្នកធ្លាប់បានប្រាប់ថារឿងកាលគាត់នៅក្មេងៗមកកាន់មីងទេមីង?

ខ៖ គាត់អត់បានប្រាប់ខ្ញុំទាន់ផង គាត់បានប្រពន្ធចុងទៅគាត់ទៅនៅភ្នំពេញទៅខ្ញុំនៅនេះ ដល់ពេលគាត់ឈឺគេតេមកប្រាប់ខ្ញុំថាប៉ាឈឺហើយ ទៅខ្ញុំក៏រកលុយទិញសំបុត្រឡានទៅអត់ទាន់បានទៅផង។ ប៉ាខ្ញុំដាច់គាត់ខូចនៅភ្នំពេញនោះបាត់ហើយ អញ្ចឹងរឿងរ៉ាវគាត់គាត់អត់បានប្រាប់ខ្ញុំទេ។ អានេះដែលខ្ញុំដឹងក្តីឡើងមកខ្ញុំចាំតែខ្លួនឯងទេ ខ្ញុំ ឃើញទៅខ្ញុំចាំខ្លួនឯង។

ក៖ ចុះអ្នកមីងនៅចាំជីដូនជីតាខាងម្តាយទេ? យាយតាខាងម្តាយ?

ខ៖ អត់ស្គាល់ផង ខ្ញុំស្គាល់តែមីងខ្ញុំមីងអីហើយនិងអ៊ុំខាងខ្ញុំអ៊ុំលុចគាត់ស្លាប់អស់ហើយដែរហើយ។

ក៖ ចុះជីដូនជីតាខាងឪពុកមីងស្គាល់ទេ?

ខ៖ អត់ដែលស្គាល់សោះខាងប៉ាខ្ញុំ ខាងប៉ាខ្ញុំគាត់ប្រាប់ខ្ញុំម្តងថាប្អូនគាត់នៅតាខ្មៅ គាត់ខ្ញុំទៅជម្រាបសួរអីគេបានម្តង ប៉ុន្តែគេមានទៅគេអត់សូវនេះខ្ញុំទៅខ្ញុំក៏ហីៗនឹងគេទៅ។

ក៖ ចឹងមានន័យថាពេលមីងកើតមកអ្នកមីងអត់ទាន់យាយតាទេ?

ខ៖ ចាស!

ក៖ ចុះអ្នកមីងមានបងប្អូនឬក៏សាច់ញាតិដែលរស់នៅក្រៅប្រទេសទេមីង?

ខ៖ អត់មានទេ។

ក៖ ចុះសព្វថ្ងៃបងប្អូនអ្នកមីងដែលនៅរស់ប៉ុន្មាននាក់ដែរអ្នកមីង?

ខ៖ នៅទាំងខ្ញុំ៣នាក់ មានបងខ្ញុំ២នាក់ ខ្ញុំពៅគេម្នាក់៣នាក់។

ក៖ ហើយពួកគាត់ហ្នឹងរស់នៅឯណាដែរអ្នកមីង?

ខ៖ បងប្រុសនៅភ្នំគូលែន បងស្រីខ្ញុំនៅកក្រាញ់ ខ្ញុំនៅទន្លេនេះឯង។

ក៖ ចុះស្វាមីរបស់អ្នកមីងមានឈ្មោះអ្វីដែរអ្នកមីង?

ខ៖ ប្តីខ្ញុំឈ្មោះយឹម សារ៉ាត់។

ក៖ ចុះអ្នកមីងបានរៀបអាពាហ៍ពិពាហ៍ហ្នឹងជាមួយស្វាមីប៉ុន្មានឆ្នាំហើយមីង?

ខ៖ ខ្ញុំបានគាត់ចូល៣០ឆ្នាំហើយ។

ក៖ ចុះមីងមានកូននិងចៅប៉ុន្មាននាក់ហើយមីង?

ខ៖ ខ្ញុំមានកូន៦នាក់។

ក៖ ហើយចុះមានចៅនៅអ្នកមីង?

ខ៖ មានចៅ៣នាក់ហើយ ៤នាក់ហើយ។

ក៖ ចុះកាលដែលអ្នកមីបានរៀបអាពាហ៍ពិពាហ៍ជាមួយស្វាមីហ្នឹងត្រូវបានរៀនចំឡើងដោយឪពុកឬដោយចិត្តខ្លួនឯងដែរ?

ខ៖ អញ្ចេះខ្ញុំអត់បានរៀបអីទេខ្ញុំស្រឡាញ់គ្នាដោយចិត្តខ្លួនឯង។

ក៖ ចុះអ្នកមីងស្គាល់គ្នាជាមួយលោកពូហ្នឹងដោយរបៀបណាដែរ?

ហេតុអីក៏ស្រឡាញ់គ្នាយកគ្នាជាប្រពន្ធដែរ?

ខ៖ ចាស! គាត់នៅស្រុកគាត់នៅកំពត ឯនោះគាត់ធ្វើទាហានទៅគាត់ចេះតែដើរៗមកជួបខ្ញុំទៅក៏ស្គាល់គ្នាទៅក៏ស្រឡាញ់គ្នាទៅ។

ក៖ ចុះហេតុអីក៏ជ្រើសរើសយកលោកពូជាស្វាមីដែរចឹងណាអ្នកមីង?

ខ៖ ព្រោះតែខ្ញុំវេទនាពេក ខ្ញុំអត់ដឹងទៅទីពឹងអ្នកណាអត់មានអ្នកណាទីពឹងបាន ខ្ញុំនឹកឃើញយកប្តីទៅបានគ្នាបានជាកូនជាចៅ បានគ្នាទៅគ្រាន់មើលគ្នា។

ក៖ ចុះកាលអ្នកមីងទៅរៀនហ្នឹងអ្នកមីងបានរៀនដល់ថ្នាក់ទីប៉ុន្មានដែរ?

ខ៖ ខ្ញុំរៀនបានថ្នាក់ទី២។

ក៖ នៅសាលាណាដែរអ្នកមីងចាំទេ?

ខ៖ នៅវត្តកោះរ។

ក៖ ខេត្តកណ្តាល?

ខ៖ វត្តកោះរនៅភ្នំពេញ។

ក៖ ចុះអ្នកមីងអឺឥឡូវណឹងនៅចេះអាន និង ចេះសរសេរអក្សរខ្មែរ?

ខ៖ អត់ចេះ អត់ចេះសរសេរហើយអត់ចេះមើលទៀត។

ក៖ ចុះអ្នកមីងមានចេះភាសាអ្វីផ្សេងក្រៅពីភាសាខ្មែរអត់ចឹង?

ខ៖ អត់ខ្ញុំអត់ចេះអីផង។

ក៖ ចុះមីងមានមិត្តភិក្តដែលស្និតស្នាលធំធាត់មកជាមួយគ្នាដល់សព្វថ្ងៃនេះមានទេមីង?

ខ៖ អត់មានទេ។

ក៖ មិត្តកាលពីក្មេងៗអី?

ខ៖ មិត្តកាលពីក្មេងៗទេ ខ្ញុំអត់មានទេមានតែភាពស្គាល់គ្នាមករាប់អានគ្នាដូចបងប្អូន។

ក៖ ចុះអ្នកមីងធ្លាប់ធ្វើស្រែចម្ការទេតាំងពីក្មេងៗមក?

ខ៖ ខ្ញុំអត់ដែលដឹងធ្វើស្រែចម្ការផង ព្រោះខ្ញុំអត់ម៉ែអត់ឪអត់មានបងប្អូនណាដូចខ្ញុំនិយា យ ចឹងខ្ញុំរស់នៅតែនឹងគេ លាងចានឆ្នាំងបោកខោអាវឲ្យគេចឹងទៅ​ដូរបាយហូប ហើយ និងគេឲ្យខោអាវគេមួយកំប៉្លេៗមក។

ក៖ ចុះមីងធ្លាប់បានប្រកបអាជីវកម្មលក្ខណៈគ្រួសារដូចជាចិញ្ចឹមគោ ចិញ្ចឹមជ្រូក ចិញ្ចឹមមាន់អីធ្លាប់ធ្វើទេ?

ខ៖ ធ្លាប់ចិញ្ចឹមមាន់គេឲ្យខ្ញុំចិញ្ចឹមមាន់ដែរអង្គការគេឲ្យចិញ្ចឹមមាន់ ប៉ុន្តែគាត់ឲ្យមកចំខែមាន់ឈឺទៅក៏វាងាប់អស់អត់បានតទៅទៀត។

ក៖ ចុះអ្នកមីងតាំងពីក្មេងមកដល់ឥឡូវអ្នកមីងធ្លាប់ធ្វើការងារអ្វីខ្លះដែរ ដើម្បីចិញ្ចឹមជីវិត
អាចរៀបរាប់ដំបូងបានទេ តាំងពីក្មេងមកអ្នកមីង?

ខ៖ តាំងពីក្មេងមកខ្ញុំទៅកាប់អុស ខ្ញុំទៅបេះត្រកួនគិតទៅខ្ញុំហែលអារឿងស៊ីឈ្នួលគេហ្នឹងខ្ញុំហែលទាំងអស់ហើយធ្លាប់នឹងខ្ញុំ និង បានស្រណុក។ ខ្ញុំមិនដែលបានស្គាល់កាន់លុយច្រើនដូចគេ ដូចថាខ្ញុំទៅបេះត្រកួនទៅដកព្រលិតខ្ញុំទៅកាប់អុស។ ខ្ញុំទៅកាប់អុសលក់នឹងគេទៅតាមគេចឹង ខ្ញុំទៅជាមួយនឹងគេ។ បើខ្ញុំនៅស្រុកនៅផ្ទះចេះខ្ញុំអត់ដែលស្អី
នៅខ្លួនឯងទេ គឺបានតែខ្ញុំនៅនឹងគេ ខ្ញុំស្គាល់បានតែខ្ញុំនៅនឹងគេដូចបានអីហូបឆ្ងាញ់
ចឹងណា៎។ ខ្ញុំនៅជាមួយគេទៅគេខ្ញុំបានហូបឆ្ងាញ់បើនៅផ្ទះខ្ញុំខ្ញុំអត់មានអីហូបទេ។

ក៖ ចុះអ្នកមីងអាចប្រាប់បានទេ ថាពេលណាក្នុងជីវិតរបស់អ្នកមីងដែលជាពេលវេលា
អ្នកមីងគិតថាពិបាកជាងគេនៅក្នុងជីវិតដែរអ្នកមីងអាចរៀបរាប់មកដើម្បីឲ្យកូនចៅ
ជំនាន់ក្រោយដើម្បីអាចដឹងពីខ្សែជីវិតអ្នកមីង។

ខ៖ ខ្ញុំដូចនៅពីក្មេង។

ក៖ ពេលណាដែរដែលមីងពិបាកជាងគេក្នុងជីវិត?

ខ៖ ពេលដែលពិបាកជាងគេគឺខ្ញុំអត់ទាន់បានប្តីទេ។ ខ្ញុំដើរនៅនឹងគេ ហើយខ្ញុំនឹងទៅ នឹងម៉ែចុងខ្ញុំពិបាកពេក ខ្ញុំរត់មកវិញមកនៅនឹងគេ ដើរនៅនឹងគេសុំគេនៅជាមួយ សុំគេនៅជាមួយទៅគេឲ្យខ្ញុំនៅខ្ញុំធ្វើការបម្រើគេទៅសុំបាយគេហូប និង ខោអាវ និង សម្លៀកបំពាក់គេប៉ុណ្ណឹងឯងហើយទៅ ដល់ពេលខ្ញុំបានប្តីនេះអត់មានបងប្អូនម៉ែឪណាទេ។ ខ្ញុំអត់មានអ្នកណាជួយខ្ញុំទេ គឺខ្ញុំប្រឹងរកទាំងអស់គ្នាខ្លួនឯង ប៉ុន្តែខ្ញុំរកអីអត់បានទេ បានតែមួយហូបៗហូបព្រឹកហូបល្ងាចអត់មានអីសល់នឹងគេទេ រហូតដល់សព្វថ្ងៃខ្ញុំមានកូនមាន​ចៅហើយក៏អត់ទាន់មានដីមានផ្ទះនៅនឹងគេដែរ។ ខ្ញុំនៅជាមួយកូនខ្ញុំវាបានប្តីបានអីទៅវាជួលផ្ទះគេនៅទៅខ្ញុំនៅដោយសារកូនដែរទេរាល់ថ្ងៃ។ រាល់ថ្ងៃហ្នឹងខ្ញុំពិបាកខ្ញុំពិ បាថាខ្ញុំអត់មានមុខរបបរកហើយខ្ញុំមានជម្ងឺទឹកនោមផ្អែមនៅនឹងខ្លួន ហើយប្តីខ្ញុំគាត់លីសែងត្រីធ្វើកម្មករលីសែងឲ្យគេលើកត្រីលើកអីដាក់ឲ្យគេបានព្រឹកហូបព្រឹកបានល្ងាចហូបល្ងាចអត់មានអីនៅសល់សម្រាប់ទុកនៅក្នុងផ្ទះ ថ្ងៃណាមេឃភ្លៀងខ្យល់អីចឹងទៅ

គាត់អត់បានទៅរកអីអត់មានលុយសម្រាប់ទុកហូបទេមានតែរកមួយថ្ងៃហូបមួយថ្ងៃ។

ក៖ ចុះអ្នកមីងអាចប្រាប់បានទេថា តាំងពីក្មេងមកដល់ឥឡូវពេលវេលាណាដែលអ្នកមីងសប្បាយចិត្តជាងគេដែរមីង?

ខ៖ មានពេលវេលាទើបតែឥឡូវៗនេះដែរដែលកូនខ្ញុំធំនេះទៅ។ វាមានកូនមានអីទៅខ្ញុំមើលកូនឲ្យវាទៅ វាបានឌុបខ្ញុំទៅដូចថាទៅមើលដើរលេងតាមផ្លូវ៦០មើលគេមើលឯង
ឲ្យមានលុយចាយសប្បាយហឹកហាក់ដូចគេខ្ញុំអត់មានទេ។

ក៖ ចុះតាំងពីក្មេងរហូតដល់ពេលនេះ តើជីវិតរបស់អ្នកមីងមានការផ្លាស់ប្តូរអ្វីខ្លះដែរអ្នកមីង?

ខ៖ ផ្លាស់ប្តូរកូនដែរកូនខ្ញុំធំៗចេះទៅ បើគេរកបានគេឲ្យខ្ញុំមួយម៉ឺន ៥០០០អីចាយ
ចឹងទៅអាហ្នឹងគេឲ្យខ្ញុំសម្រាប់ទិញអីហូបចឹងណាមានការផ្លាស់ប្តូរច្រើន ដែលកូនខ្ញុំធំហើយ។ បើកាលពីមុនខ្ញុំអត់មានលុយអីហូបនឹងគេទេ អង្គុយទៅរៀនអីហូបនំហូបអីទៅខ្ញុំអត់មានអីហូបនិងគេខ្ញុំទៅអង្គុយតែខ្ញុំផ្សេងទៅ បើកូនសិស្សសាលាហ្នឹងគេរៀនជា មួយខ្ញុំហ្នឹង គេឃើញខ្ញុំទៅគេអាណិតគេឲ្យហូបទៅ បើគេអត់ឲ្យហូបក៏ខ្ញុំអង្គុយតែខ្ញុំផ្សេងទៅ​ចូលរៀនដល់ពេលចូលរៀនចូលនឹងគេវិញ ប៉ុន្តែរៀនអស់ចេះ។

ក៖ ចុះកាលពីក្មេងអ្នកមីងធ្លាប់មានក្តីស្រម៉ៃថាធំឡើងចង់ធ្វើអ្វីទេមីង?

ខ៖ ក្តីស្រម៉ៃខ្ញុំចង់ខ្ញុំចង់ដែរ ចង់ឃើញគេស្អាតឃើញគេល្អឃើញគេលក់ដូរអីចឹងខ្ញុំចង់មានក្តីស្រម៉ៃចង់បានផ្ទះមានលុយលក់ឥវ៉ាន់កំប៉ិកកំប៉ុកនៅក្នុងផ្ទះ។

ក៖ ឥឡូវទាក់ទងនឹងចំណង់ចូលចិត្តអ្នកមីង តាំងពីក្មេងដល់ឥឡូវអ្នកមីងចូលចិត្តពិសារ​ម្ហូបអ្វីជាងគេដែរមីង?

ខ៖ ចូលចិត្តខ្ញុំចូលចិត្តហូបស្ងោរ។

ក៖ ស្ងោរអ្វីដែរមីង?

ខ៖ ដូចស្ងោរស្ពៃ ស្ងោរត្រយ៉ូងចេកអីចឹង។

ក៖ អ្នកមីអត់ចូលចិត្តហូបប្រហុកទេ?

ខ៖ ប្រហុកខ្ញុំហូបដែរ វាអត់សូវហូបដូចគេច្រើនទេណា ប៉ុន្តែខ្ញុំអត់ទៅខ្ញុំចេះតែហូបទៅប្រហុករាល់ថ្ងៃនេះ។ ខ្ញុំអត់មានអីហូបខ្ញុំតែប្រហុកហ្នឹងដុតអាំងប្រហុក ជញ្ច្រាំប្រហុកអាំងហូបឡើងឈឺហើយ។

ក៖ ចុះអ្នកមីងចូលចិត្តស្តាប់បទចម្រៀងអីទេដល់ឥឡូវណា។

ខ៖ ខ្ញុំចូលចិត្តស្តាប់តែបទចម្រៀងពីដើមបទលោកតាស៊ិន​ស៊ីសាមុត។

ក៖ ចុះអ្នកមីងមានចេះលេងឧបករណ៍តន្រ្តីអីទេមីង?

ខ៖ ខ្ញុំអត់ចេះទេខ្ញុំអត់ចេះអីទាំងអស់។

ក៖ ចុះកូនចៅនៅក្នុងក្រុមគ្រួសារមាននរណាចេះលេងភ្លេងឬក៏ខាងសិល្បៈទេ?

ខ៖ អត់មានផង។

ក៖ ចុះកាលនៅក្មេងមីង ធ្លាប់បានលេងល្បែងប្រជាប្រិយអីហ្នឹងគេទេមីង? កាលនៅចូលឆ្នាំនៅក្មេងៗអីធ្លាប់បានលេងទេ?

ខ៖ ចាស! ខ្ញុំធ្លាប់លេង លេងអង្គុញ កាលហ្នឹងមីងខ្ញុំគាត់នៅរស់ទៅនៅជាមួយគាត់នៅស្រុកហ្នឹងខ្ញុំបានលេងអង្គុញនិងគេ លេងអង្គុញ និង លេងឈូងនឹងគេ។

ក៖ បាទ! អញ្ចឹងដល់ជិតចុងបញ្ចប់នេះ តើអ្នកមីងមានអ្វីចង់ផ្តាំផ្ញើរទៅកាន់កូនចៅជំនាន់ក្រោយរបស់អ្នកមីងទេ? ថាពួកគេគួរតែរស់នៅបែបណា? ធ្វើជាមនុស្សបែបណាដែរ ជាបណ្តារបស់អ្នកមីងទៅកាន់កូនចៅណា?

ខ៖ ចាស! ខ្ញុំចង់ផ្តាំកូនចៅខ្ញុំកុំឲ្យដើរតាម​ឲ្យកូនចៅខ្ញុំដើរតាមផ្លូវល្អកុំឲ្យដើរតាមគេកូនគេអ្នកមានអ្នកមានអីគេដើរជក់ដើរផឹកអីចឹងកុំឲ្យកូនខ្ញុំដើរតាមគេអី​ឲ្យកូនខ្ញុំខំប្រឹងរៀននិង ដើរផ្លូវល្អនឹងគេ។

ក៖ មានអ្វីទៀតទេអ្នកមីង?

ខ៖ ដូចអត់មានអ្វីទៀតផង។

ក៖ បាទអ្នកមីង! ខ្ញុំសូមអរគុណដល់អ្នកមីងដែលបានចំណាយលពេលវេលាសម្ភាសជាមួយខ្ញុំ ខ្ញុំសូមជូនពរឲ្យមីងមានសុខភាពល្អ មានសំណាងល្អ ហើយមានសុភមង្គលក្នុងគ្រួសារណាមីងណា។

ខ៖ ចាសៗ!